En defekt bremse i vindmøllen betyder, at den er ude af kontrol, og politiet har derfor afspærret vej sydvest for Nykøbing Mors.

Næssundvej sydvest for Nykøbing Mors er i øjeblikket afspærret i begge retninger, og politiet dirigerer trafikken andre veje udenom en vindmølle er løbet løbsk. - Der er sket en defekt i møllens bremse, så den ikke længere stopper med at køre under en vis vindstyrke. Så den kører videre, men er ikke kontrollerbar, siger vagtchef ved Midt- og Vestjyllands Politi Bjarne Askholm til tv2.dk. I løbet af natten tager vinden til, og politiet frygter derfor, at den løbske mølle kan give endnu større problemer. - Der kan gå ild i møllen, eller den kan blive overophedet. Vingen kan knække eller møllen kan vælte omkuld, siger vagtchefen.